**Tartu linna investeeringud koolides 2014. aastal**

1. **Tartu Forseliuse Kool**

Rajatakse drenaaž ja sadevete kanalisatsioon pinnase- ja sadevete ärajuhtimiseks linna võrkudesse ning teostatakse sokliseintele hüdroisolatsioon koos aluspinna tasandamisega. Tööd teostatakse käesoleval aastal ca poole perimeetri ulatuses – hoone tagakülg (siseõu) ning lõunapoolne külg, kus asuvad söökla ruumid. Nimetatud tööd on vajalikud vältimaks soklikorruse seinte märgumist, mille tulemusena rikneb seintel viimistlus ning sellega kaasnev hallitusseente teke ja levimine. 2014. a tööde maksumus kokku on 140,8 T€.

1. **Tartu Descartes´i Kool**

Rekonstrueeritakse A-korpuse soklikorruse ruumid. Rekonstrueeritakse ruumid peamiselt poiste tööõpetuse läbiviimiseks koos töökodade, riietus-, lao- ja muude abiruumidega. Samuti tulevad tualetid ja pesuruumid. Tööde tulemusena rajatakse ruumid õpetajatele ettevalmistustööde läbiviimiseks ning hügieeniruumid õpetajatele. Rajatakse ka universaalne tegevuste ruum mitmesuguste tegevuste harrastamiseks. Rekonstrueeritav pind on kokku 550 m² ja maksumus 437 T€. Lisandub sisustus (mööbel ja õppetöökodade tööpingid ning muud õppevahendid) 71 T€ väärtuses.

1. **Tartu Karlova Kool**
* Rajatakse uus trepikoda, mille kaudu on võimalik pääseda hoone I korruselt soklikorrusel asuvasse võimlemisruumi (nn BAM). Senini oli pääs sinna võimalik ainult hoovi kaudu.
* Rekonstrueeritakse I korrusel asuvad võimla riietus- ja pesuruumid
* Soklikorrusel rekonstrueeritakse kehalise kasvatuse õpetajatele tööruumid ning tualettruum neile
* Rekonstrueeritakse tualettruumid sokli-, I, II ja III korrusel
* III korrusel rekonstrueeritakse tütarlaste tööõpetuse klass
* I korruse koridoris vahetatakse välja 70 m² amortiseerunud parkettpõrandakatet.

Seega kokku saab rekonstrueeritud 340 m² mitmesuguseid pindasid 316 T€ väärtuses. Lisandub sisustus 22 T€ väärtuses.

1. **Tartu Kivilinna Kool (Kaunase pst 71)**
* Rekonstrueeritakse A-korpuse IV korruse ruumid – klassiruumid, keemiaklass, füüsikaklass, tualettruumid, koridor.
* Soklikorrusel rekonstrueeritakse ruumid osaliselt poiste tööõpetuse läbiviimise tarbeks.

Kokku rekonstrueeritavat pinda 700 m² ja maksumus 377 T€. Lisandub sisustus 72 T€ väärtuses.

1. **Tartu Mart Reiniku Kooli algklasside maja (Riia 25)**

Rajatakse drenaaž ja sadevete kanalisatsioon pinnase- ja sadevete ärajuhtimiseks linna võrkudesse ning teostatakse sokliseintele hüdroisolatsioon koos aluspinna tasandamisega. Tööd teostatakse põhimaja terve perimeetri ulatuses – võimla osas on analoogsed tööd teostatud 2005.aastal. Nimetatud tööd on vajalikud vältimaks soklikorruse seinte niiskumist, mille tulemusena rikneb seintel viimistlus ning sellega kaasnev hallitusseente teke ja levimine. Tööde maksumus kokku on 90,6 T€.

1. **Tartu Miina Härma Gümnaasium**

Rekonstrueeriti peahoone IV korrusel tagaküljel asuvate klassiruumide väljaehitused ja nende ees asuvad katuslagede osad. Lisaks paigaldati poiste tööõpetuse ruumide korpusele täiendav pööningulae soojustus puistevillaga ning ehitati käiguteed. Kokku investeeringuid 42,3 T€.

1. **Tartu Veeriku Kool**

Lõpetati eelmisel aastal alustatud katuste rekonstrueerimine. 2014.a. maksumus 19,4 T€.

1. **Tartu Variku Kool** (end. Kunstigümnaasium)
* Lõpetati aasta alguses sissepääsu-varikatuse ehitustööd
* Rekonstrueeriti A-korpuse III ja IV korruse elektripaigaldis – valgustus ja elektrivarustus
* Rajati soklikorrusele seni puudunud evakuatsioonipääs soklikorruse ruumidest.

Kokku investeeringuid 81,3 T€ ulatuses.

1. **Tartu Hansa Kool** (end. Kommertsgümnaasium)

Hoone soklikorrusele rajatakse puuduolev evakuatsioonipääs, mis eeskirjade järgi on vajalik soklikorrusel asuvate ruumide kasutamiseks. Kokku 10,6 T€.

1. **Tuletõkkeuksed**

Tartu Tamme Gümnaasiumis (Tamme pst 24a) ja Tartu Descartes´i Koolis paigaldatakse seni puuduolnud tuletõkkeuksed eraldamaks eraldiasetsevaid tuletõkketsoone. Kulu kokku 207 T€.